**„Sibīrijā rakstītas vēstules uz bērza tāss”**

Papildināta arī Tukuma muzeja nominācija “Sibīrijā rakstītas vēstules uz bērza tāss”, pievienojot slampenieces Augustes Emīlijas Jākobsones apsveikumu Lieldienās, kas sūtīts no nometinājuma vietas uz Latviju nelegāli atbraukušajām meitām, kā arī jēkabpilieša Ata Brālīša kartīti, kas sūtīta tieši pirms deportācijām iepazītai meitenei Jēkabpilī.

Pieteikumu gan nominācijas izveidošanai 2009. gadā, gan papildināšanai 2013. un 2017. gadā sagatavoja Tukuma muzejs sadarbībā ar tiem Latvijas muzejiem, kas glabā vēstules uz bērza tāss. Tukuma muzejs ir uzņēmies arī vadošo lomu kolekcijas pētniecībā un publicitātes veicināšanā. Izdota grāmata „Sibīrijā rakstītas vēstules uz bērza tāss” (A.Ozola un R. Jansons, 2011; 2012), izveidota virtuālā ekspozīcija „Vēstules nākamībai” un videofilmu „Pazudinātās paaudzes stāsti”, kas pieejamas tiešsaistē vietnē: [www.tukumamuzejs.lv/virtuāla-ekspozīcija](http://www.tukumamuzejs.lv/virtu%C4%81la-ekspoz%C4%ABcija) un izmantojama kā mācību resurss vēstures, sociālo zinību un audzināšanas stundās.

Pateicoties EPP deputātes Sandras Kalnietes iniciatīvai un atbalstam Tukuma muzejs ir sagatavojis arī ceļojošo izstādi „Sibīrijā rakstītas vēstules uz bērza tāss”, kas kopš 2011. gada jau eksponēta 77 dažādās vietās ASV, Beļģijā, Īrijā, Kanādā, Latvijā, Igaunijā, Lietuvā, Somijā, Čehijā un Krievijā. Ar LR Ārlietu ministrijas, Tukuma novada Domes un sadarbības partneru atbalstu izstāde joprojām ceļo pa ārzemēm un arī Latvijas pašvaldībām, pieejams arī buklets pieejams latviešu, krievu, angļu, somu, zviedru, igauņu valodā.

Kopumā šajā kolekcijā ir iekļautas 45 vēstules uz bērza tāss, ko rakstījuši 13 politiski represēti Latvijas iedzīvotāji, kas saistīti ar visiem kultūrvēsturiskajiem novadiem. Vēstules glabājas 9 muzejos: Aizkraukles Vēstures un mākslas muzejā, Daugavas muzejā, Jēkabpils vēstures muzejā, Latvijas Okupācijas muzejā, Latvijas Nacionālajā vēstures muzejā, Madonas Novadpētniecības un mākslas muzejā, Rakstniecības un mūzikas muzejā, Talsu novada muzejā un Tukuma muzejā. Katrs muzejs nodrošina savā krājumā esošo vēstuļu uz bērza tāss pieejamību. Lielākā daļa vēstuļu ir digitalizētas un pieejamas Pasaules digitālajā bibliotēkā: [www.wdl.org](http://www.wdl.org)

Tukuma muzeja krājumā esošā bērza tāss, ko rakstījis advokāts Kārlis Roberts Kalevics GULAG nometnē šobrīd eksponēta jaunajā ES muzejā „Eiropas vēstures māja” un būs tur apskatāma līdz 2023. gadam. Iecerēts arī izdot kolekcijas katalogu, tulkojot vēstuļu tekstus svešvalodās.

Kopš iekļaušanas UNESCO programmas „Pasaule atmiņa” nacionālajā reģistrā vēstules, kas uz bērza tāss rakstītas PSRS spaidu darba nometnes vai nometinājuma vietās laikā no 1941. līdz 1965. gadam, no vienkārši fiziska priekšmetu kopuma, pārtapušas par Latvijas vēsturei nozīmīgu muzeju kolekciju. Tās ieguvušas dziļu un simbolisku nozīmi, apliecinot ne vien rakstītāju, bet arī daudzu tūkstošu citu represēto garīgo spēku, intelektuālo pašapziņu un vienotību, rakstot un uzturot saites ar mājiniekiem.

Sibīrijā rakstīto vēstuļu uz bērza tāss glabātāju vārdā, pateicos visiem tiem Latvijas iedzīvotājiem, kas dāvina muzejiem ne tikai vēstules uz bērza tāss, bet arī citus mūsu valsts vēsturei nozīmīgus priekšmetus, dalās atmiņās un stāstos, lai tiktu saglabāta mūsu vēsturiskā atmiņa un tās liecības būtu pieejamas arī nākamajām paaudzēm. Nākamā nominācijas papildināšana plānota 2021. gadā. Aicinu dāvināt muzejiem Sibīrijā rakstītas vēstules un ar to autoriem vai adresātiem saistītus priekšmetus.

**Agrita Ozola**, Tukuma muzeja direktore